Etelä-Sudan (Kansanäänestys pidetty)  Abyei (Tarkoitus oli äänestää myöhemmin, ei toteutunut)  Kiistanalaiset alueet (Äänestyksen pitäminen epäselvää, ei toteutunut)
**Etelä-Sudanin kansanäänestys itsenäisyydestä** oli Etelä-Sudanissa tammikuussa 2011 pidetty kansanäänestys siitä, pitäisikö alueen jäädä osaksi Sudania vai itsenäistyä. Äänestyksen tuloksena Etelä-Sudan itsenäistyi 9. heinäkuuta 2011.

Tapahtumat
----------

Äänestys alkoi 9. tammikuuta ja päättyi 15. tammikuuta 2011. Äänestyksen päivämäärästä päätettiin vuonna 2005 Afrikan pisimmän sisällissodan päättyessä. Äänestys sai aikaan kahakoita, joissa kuoli useita ihmisiä. Äänestystä valvomassa oli 3000 vaalitarkkailijaa. Myös YK:n rauhanturvaajia oli valvomassa äänestystä. Lisäksi äänestystä oli seuraamassa useita länsimaisia julkisuuden henkilöitä, kuten YK:n entinen pääsihteeri Kofi Annan, Yhdysvaltain entinen presidentti Jimmy Carter sekä näyttelijä George Clooney.

Kansanäänestyksessä 98,83 prosenttia tuki alueen itsenäistymistä, joka tapahtui 9. heinäkuuta 2011.

Koska suurin osa Sudanin öljyvaroista sijaitsee Etelä-Sudanissa, pelättiin, että alueen itsenäistyminen johtaa kiistoihin alueiden omistuksesta tai jopa sotaan.

Abyein alue on öljyrikas alue, jonka oli tarkoitus äänestää myöhemmin samana vuonna siitä, jääkö alue osaksi Sudania vai liittyykö Etelä-Sudaniin. Sudan kuitenkin miehitti alueen toukokuussa 2011 ja ilmoitti, ettei hyväksy Etelä-Sudanin itsenäistymistä, mikäli se yrittää liittää Abyein itseensä. Lokakuussa 2013 ngok dinka -kansa, jolla on vahva yhteys Etelä-Sudanin dinkoihin, järjesti kansanäänestyksen, jossa liittyminen Etelä-Sudaniin sai ylivoimaisen kannatuksen. Alueella elävät misseriya -paimentolaiset eivät kuitenkaan osallistuneet äänestykseen eikä mikään taho ole tunnustanut Abyein kansanäänestystä.

Tulokset
--------

Äänestystuloksen perusteella eteläsudanilaiset valitsivat maan itsenäistymisen. 

| Vaihtoehto | Äänet | Osuus |
| --- | --- | --- |
| Kyllä | 3 792 518 | 98,83% |
| Ei | 44 888 | 1,17% |
| Hyväksyttyjä ääniä | 3 837 406 | 99,62% |
| Hylätyt tai tyhjät äänet | 14 588 | 0,38% |
| Yhteensä | 3 851 994 | 100% |
| Lähde: |

Katso myös
----------

* Montenegron kansanäänestys itsenäistymisestä 2006

Lähteet
-------

1. 1 2  Etelä-Sudanin itsenäisyysäänestys päättyy *HS.fi*.  15.1.2011. Helsingin Sanomat.  Arkistoitu 16.1.2011. Viitattu 2.2.2011.
2. ↑  Etelä-Sudan äänesti - kymmeniä kuoli rajalla *Iltalehti.fi*.  10.1.2011. Alma Media. Viitattu 2.2.2011.
3. ↑  Rajaseudun kahakointi varjostaa Etelä-Sudanin itsenäisyysäänestystä *yle.fi*.  9.1.2011. YLE Uutiset. Viitattu 1.6.2023.
4. ↑  Results for the Referendum of Southern Sudan *southernsudan2011.com*. Viitattu 2.2.2011. (englanniksi)
5. ↑  Etelä-Sudan juhlii itsenäistymistään *yle.fi*.  9.7.2011. YLE Uutiset. Viitattu 1.6.2023.
6. ↑  Sudan valmistautuu jakautumaan kahtia *yle.fi*.  6.1.2011. YLE Uutiset.
7. ↑  Sudanin Abyein alue nyt täysin Pohjoisen hallussa *yle.fi*.  29.5.2011. YLE Uutiset. Viitattu 1.6.2023.
8. ↑  Andrew Green: Sudanien rajalla eletään ei-kenenkään-maalla *maailma.net*.  5.11.2013. Maailma.net. Viitattu 1.6.2023.
9. ↑  Results for the Referendum of Southern Sudan *SOUTHERN SUDAN REFERENDUM 2011*.  Arkistoitu 22.4.2016. Viitattu 1.6.2023. (englanniksi)

Aiheesta muualla
----------------

* Kuvia tai muita tiedostoja aiheesta **Etelä-Sudanin kansanäänestys itsenäisyydestä 2011** Wikimedia Commonsissa